เรียน 	ผู้ช่วยศาสตราจารย์ ดร. เสริมศิริ จันทร์เปรม
เรื่อง	ขอความอนุเคราะห์สนับสนุนต้นพันธุ์ม่วงเทพรัตน์ (Exacum affine Balf.f. ex Regel) และม่วงไตรบุญ (Tribounia venosa (Barnett) D. J. Middleton) ในสภาพเพาะเลี้ยงเนื้อเยื่อ พร้อมสูตรอาหารที่ใช้ในการเพาะเลี้ยง
ด้วยโครงการพัฒนาดอยตุง (พื้นที่ทรงงาน) อันเนื่องมาจากพระราชดำริ มูลนิธิแม่ฟ้าหลวง ในพระบรมราชูปถัมภ์ ได้ดำเนินงานด้านการเพาะเลี้ยงเนื้อเยื่อพืช เพื่อผลิตพันธุ์ไม้ดอกไม้ประดับใช้โครงการพัฒนาดอยตุงฯ อาทิ ใช้ตกแต่งพระตำหนักดอยตุง สวนแม่ฟ้าหลวง และสวนรุกขชาติแม่ฟ้าหลวง รวมทั้งจำหน่ายให้กับนักท่องเที่ยวที่สนใจ ซึ่งเป็นการสร้างอาชีพที่ยั่งยืนให้แก่ชาวเขาที่อาศัยอยู่ในพื้นที่โครงการพัฒนาดอยตุงฯ อีกทั้งยังเป็นการช่วยป้องกันไม่ให้ชาวเขากลับไปปลูกฝิ่นหรือพืชเสพติดให้โทษอื่น
ทางโครงการพัฒนาดอยตุงฯ ทราบว่าท่านเป็นผู้เชี่ยวชาญด้านการเพาะเลี้ยงเนื่อเยื่อพืช ซึ่งได้ทำการศึกษาวิจัยวิธีการขยายพันธุ์ต้นม่วงเทพรัตน์ (Exacum affine Balf.f. ex Regel) และม่วงไตรบุญ (Tribounia venosa (Barnett) D. J. Middleton) ด้วยวิธีเพาะเลี้ยงเนื้อเยื่อ จึงมีความประสงค์ขอความอนุเคราะห์ท่านให้การสนับสนุนต้นพันธุ์ม่วงเทพรัตน์ และต้นม่วงไตรบุญ ในสภาพเพาะเลี้ยงเนื้อเยื่อ พร้อมสูตรอาหารที่ใช้ในการเพาะเลี้ยงให้แก่โครงการพัฒนาดอยตุงฯ เพื่อใช้ประโยชน์ในการสร้างงาน สร้างอาชีพ และพัฒนาคุณภาพชีวิตของชาวเขาในพื้นที่โครงการพัฒนาดอยตุงฯ ต่อไป
จึงเรียนมาเพื่อโปรดพิจารณาให้ความอนุเคราะห์

